Vermeende rower vas ná hy homself in kuit skiet | Netwerk24
26 Julie 2021 18:35
Die voorval het Vrydag omstreeks 20:00 in Hanover Park gebeur terwyl wetstoepassingsbeamptes van Kaapstad-metro patrolliewerk gedoen het en 'n vrou wat pas beroof is, hulle om hulp genader het.
Enkele minute later het hulle 'n verdagte opgemerk wat die vrou se beskrywing van die rower pas.
Volgens J.P. Smith, burgemeesterskomiteelid vir veiligheid en sekerheid, het die verdagte glo op die beamptes geskiet. Hy het egter weggehardloop en gestruikel, en homself in die linkerkuit geskiet.
Hy kon egter daarin slaag om die beamptes te ontduik en het spoorloos verdwyn.
Later die aand het dieselfde beamptes 'n voertuig tydens die aandklokreël voorgekeer.
'n Vrou het verduidelik dat haar vriend geskiet is en in die Heideveld-gesondheidsentrum behandel word.
Die beamptes het besluit om 'n bietjie te gaan kyk wie dié gewonde is en afgekom op die einste vermeende rower wat hulle vroeër die aand ontduik het.
Hy is omstreeks 03:00 in hegtenis geneem toe hy ontslaan is en het die beamptes glo gaan wys waar hy die vuurwapen versteek het.